## Professionals sanitaris i docents col·laboren en les unitats de detecció precoç en matèria de salut mental en centres educatius

*** Es tracta d’un compromís del Govern Valencià arreplegat en el Pla de salut mental
* El DOGV publica la resolució conjunta que regula el marc de col·laboració entre Sanitat i Educació en estes unitats**

Professionals sanitaris i docents col·laboren en les unitats de detecció precoç en matèria de salut mental en els centres educatius de titularitat de la Generalitat.

El *Diari Oficial de la Generalitat Valenciana* ([DOGV](https://dogv.gva.es/es/resultat-dogv?signatura=2025/618&term=salud%20mental)) ha publicat la resolució a través de la qual es regula el marc de col·laboració entre les dos conselleries respecte a estes unitats de detecció precoç en l’àmbit educatiu relacionades amb la salut mental de l’alumnat.

Es tracta d’un compromís del Govern Valencià arreplegat en el Pla valencià de salut mental i addiccions 2024-2027, que en la seua línia estratègica 1 pretén promoure una salut mental positiva i previndre la malaltia mental i els trastorns addictius. Específicament, l’acció 1.2 fa referència al compromís de creació d’unitats de detecció precoç en l’àmbit educatiu dirigides a la intervenció inicial i la derivació, si és procedent, així com a l’orientació i el suport específic al professorat.

L’àmbit d’aplicació és l’alumnat escolaritzat en centres educatius d’ensenyances no universitàries sostinguts amb fons públics de la Comunitat Valenciana que es trobe en alguna de les situacions següents: presenta un diagnòstic de trastorn mental greu d’alta complexitat, hi ha hagut un ingrés en algun recurs assistencial d’alta intensitat o complix els indicadors d’alarma d’un problema de salut mental.

El protocol preveu que, en cas de sospita o coneixement de problemes de salut mental en l’alumnat, qualsevol membre de la comunitat educativa ho comunicarà a la direcció del centre educatiu i a l’equip o departament d’orientació educativa. En el cas que les mesures de resposta educativa aplicades requerisquen una major especialització, es posarà en marxa el procediment de col·laboració amb les unitats de detecció precoç en l’àmbit educatiu.

Estes unitats s’han anat posant en marxa de manera progressiva des del mes de novembre. S’ha partit d’una previsió inicial de 56 llocs, que es repartixen de la manera següent: 6 a la província de Castelló, 29 en la de València i 21 en la d’Alacant. La contractació d’estos professionals es fa en cada departament de salut.

La salut mental de l’alumnat és una prioritat per al Govern Valencià. El desembre passat es van incorporar a estes unitats 20 professionals en psicologia per a l’atenció directa en els centres educatius afectats per les inundacions del 29 d’octubre.

Fecha: 20/01/2025